Diari Oficial de la Generalitat Valenciana


Sumari del DOGV 9482, del 01-12-2022 (2022/11920)

DECRET 198/2022, de 25 de novembre, del Consell, pel qual s'aproven les bases reguladores i el procediment de concessió directa de les ajudes del programa «Bo Viatge Comunitat Valenciana 2023» per a incentivar la demanda de serveis turístics de la Comunitat Valenciana en períodes d'estacionalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9482

Data del DOGV
:   01-12-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/11904


Data del document
:   25-11-2022

Organisme emissor
:   Presidència de la Generalitat

Tipus de document
:   Decret

Descriptors 

:   * ajuda pública
    * legislació
    * política de turisme
    * desenvolupament regional

DECRET 198/2022, de 25 de novembre, del Consell, pel qual s'aproven les bases reguladores i el procediment de concessió directa de les ajudes del programa «Bo Viatge Comunitat Valenciana 2023» per a incentivar la demanda de serveis turístics de la Comunitat Valenciana en períodes d'estacionalitat. [2022/11031]  
I  
  
La invasió d'Ucraïna per part de Rússia està produint un important impacte econòmic en l'economia europea i, per consegüent, en la Comunitat Valenciana. Aquest impacte s'està reflectint, especialment, en l'increment dels costos, principalment energètics, per a tots els sectors d'activitat.  
Al mateix temps, aquest increment s'ha traslladat als preus de tots els productes, inclosos productes bàsics, arribant la taxa de variació anual de l'IPC a Espanya al 10,5 % el mes d'agost passat i situant-se la inflació acumulada en 2022 ja per damunt del 6 %, amb puntes del 10,3 % en aliments i begudes no alcohòliques i de l'11,0 % en habitatge, increment que, per no anar acompanyat per una pujada equivalent de salaris, comporta que les persones usuàries de serveis, també els turístics, tinguen menor capacitat de despesa i consum.  
Així, al costat de l'encariment de matèries primeres agrícoles i minerals, s'ha produït un important augment del preu del gas i del petroli. En aquest sentit, el preu del gas natural, que determina en gran manera el preu de l'electricitat, s'ha multiplicat per cinc en un any, i el preu del petroli quasi ha doblat el seu preu durant l'últim any.  
  
En aquest context, s'han anat acordant diverses mesures de suport dirigides tant a les empreses com a la ciutadania des de l'àmbit europeu, nacional o de la mateixa Comunitat Valenciana.  
En l'àmbit europeu, el passat 23 de març, la Comissió Europea va adoptar el Marc Temporal relatiu a les mesures d'ajuda estatal destinades a recolzar l'economia després de l'agressió contra Ucraïna per part de Rússia. La Comissió reconeix que aquesta agressió, les sancions imposades per la UE o pels seus socis internacionals i les contramesures adoptades, per exemple, per Rússia, han generat importants incerteses econòmiques i han donat lloc a un augment de preus excepcionalment importants i inesperats.  
Aquest Marc Temporal ha sigut modificat en data 20 de juliol, a causa de la prolongació de les pertorbacions econòmiques i als efectes macroeconòmics agreujants dels augments addicionals i prolongats dels costos d'energia, a l'empitjorament de l'escassetat del subministrament de gas i a la inseguretat quant a la seua disponibilitat futura, així com als efectes directes i indirectes de les sancions addicionals adoptades per la Unió o pels seus socis internacionals. Sobre la base del mencionat Marc Temporal, la Comissió Europea va aprovar per a Espanya, mitjançant la Decisió SA.102771, de 10 de juny de 2022, el Marc Nacional Temporal relatiu a les mesures d'ajuda per a donar suport a l'economia després de la invasió d'Ucraïna per part de Rússia, que recull, entre altres mesures, la possibilitat de concedir ajudes directes a empreses afectades per la crisi amb determinats requisits que s'estableixen en la mencionada Decisió. Així mateix, el Govern d'Espanya ha presentat modificacions a l'esmentat Marc Nacional Temporal que han sigut aprovades per la Comissió Europea mitjançant la Decisió de compatibilitat SA.103941 (2022/N), de 18 d'agost de 2022 i les seues modificacions posteriors.  
  
D'altra banda, en l'àmbit nacional, el passat 29 de març es va aprovar el Reial decret llei 6/2022, de 29 de març, pel qual s'adopten mesures urgents en el marc del Pla nacional de resposta a les conseqüències econòmiques i socials de la guerra d'Ucraïna, que ha establit una sèrie de mesures, tant d'agilització de procediments administratius relatius a projectes d'energies renovables i mesures per les quals es regulen determinats aspectes dels concursos d'accés, com unes altres de suport, tant a sectors específics de l'economia, com de caràcter general, incloent-hi mesures per a reforçar la liquiditat d'empreses i persones treballadores autònomes i altres de suport a persones treballadores i col·lectius vulnerables. Així mateix, el Reial decret llei 11/2022, de 25 de juny, pel qual s'adopten i es prorroguen determinades mesures per a respondre a les conseqüències econòmiques i socials de la guerra a Ucraïna, per a fer front a situacions de vulnerabilitat social i econòmica, i per a la recuperació econòmica i social de l'illa de La Palma, i més recentment, el Reial decret llei 14/2022, d'1 d'agost, de mesures de sostenibilitat econòmica en l'àmbit del transport, en matèria de beques i ajudes a l'estudi, així com de mesures d'estalvi, eficiència energètica i de reducció de la dependència energètica del gas natural, han vingut a corroborar la necessitat de preservar en el suport a sectors clau per a l'economia espanyola, tant per a la seua aportació al PIB nacional com la seua contribució a l'ocupació.  
En l'àmbit de la Comunitat Valenciana, es va publicar el Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada en la Comunitat Valenciana per la guerra a Ucraïna, i s'han establit diferents mesures que venien recollides en el Pla Reactiva.  
  
  
II  
  
El turisme, que en la Comunitat Valenciana suposa el 15,5 % del PIB regional i el 15,9 % del total de l'ocupació sobre la base de l'últim Estudi de l'Impacte Econòmic del Turisme - IMPACTUR CV disponible, s'ha revelat com el sector socioeconòmic més sensible a situacions sobrevingudes d'impacte internacional, en el seu moment la pandèmia ocasionada pel Covid-19 i en l'actualitat la inestabilitat econòmica generada pel conflicte ucraïnés i la seua repercussió sobre els preus de producció i prestació de serveis, així com el minvament en la capacitat de consum i despesa de la persona usuària turística, amb l'agreujant que les seues afeccions es traslladen al conjunt de la cadena de valor de l'activitat turística: empreses, entitats proveïdores, persones consumidores, destins, etc.  
La creixent incertesa econòmica, així com les conseqüències sobre el nivell de renda de la diferència entre la inflació i els salaris, s'està traslladant gradualment a la demanda turística, tant en el seu component nacional com internacional, la qual cosa pot provocar una contracció dels viatges turístics cap a la Comunitat Valenciana, especialment en temporada baixa, amb conseqüències negatives en zones i destinacions desestacionalitzades del nostre territori, ja siga en àrees urbanes, de costa o d'interior, zones ja molt afectades al seu moment per les restriccions a la mobilitat nacional i internacional imposades per la Covid-19.  
  
Aquesta situació d'incertesa socioeconòmica creixent resulta especialment greu per a la destinació turística Comunitat Valenciana, destinació on més del 90 % de les persones turistes dels 4.7 milions de persones turistes internacionals rebudes entre gener i juliol 2022 procedeixen d'estats membres de la UE o del Regne Unit, país aquest últim amb una quota del 26,1 % sobre el total, estant totes elles en una situació socioeconòmica volàtil, la qual cosa fa que els viatges planificats en el mitjà termini (2023) es concentren en període estival, en detriment d'altres temporades turístiques, incidint en l'estacionalitat de l'activitat, i amb això en la generació d'ocupacions de caràcter temporal en detriment dels de llarga duració.  
Pel que fa al mercat turístic nacional, l'anàlisi dels viatges de les persones turistes residents a Espanya mostra per a la Comunitat Valenciana un volum de demanda en el primer semestre de 2022 de 8,2 milions de persones turistes, corresponent el 53 % d'aquestes a persones residents en la mateixa Comunitat Valenciana, fet que corrobora la gran importància que té aquest segment de demanda per a l'economia i l'ocupació turística regional.  
Pels motius exposats, i atés que les persones residents en la Comunitat Valenciana, en la seua condició de potencials turistes per a les nostres destinacions, aporten més de la meitat dels viatges anuals al nostre territori, resulta necessari continuar aplicant, durant l'any 2023, incentius dirigits exclusivament a les persones residents en les tres províncies de la Comunitat Valenciana, en tractar-se tant del subsegment de persones viatgeres nacionals amb major estada mitjana per viatge, com d'aquelles que poden veure's menys perjudicades per l'increment de costos de desplaçaments en decantar-se per destinacions de proximitat, la qual cosa és conforme amb l'objectiu de desestacionalitzar l'activitat turística fora del període estival i contribuir amb això a dinamitzar l'economia i l'ocupació turística.  
L'actualització dels referits incentius a la demanda interna a través d'una nova edició del programa Bo Viatge Comunitat Valenciana s'assenta en els positius resultats oferits per aquest des de la seua primera edició.  
Així, el programa Bo Viatge Comunitat Valenciana 2020-2021, articulat a través del Decret 156/2020, de 16 d'octubre, del Consell, d'aprovació de les bases reguladores i de concessió directa de les ajudes del programa «Bo Viatge Comunitat Valenciana», per a incentivar la demanda de serveis turístics interns per la Covid-19 (decret modificat pel Decret 20/2021, de 5 de febrer, del Consell, quant als períodes de 2021 d'ús del bo viatge i el crèdit disponible per a l'adjudicació de les referides ajudes), es va evidenciar com un instrument essencial en el procés de recuperació de l'activitat, en incentivar la realització de viatges per part de la demanda interna cap a les destinacions turístiques de la Comunitat Valenciana i pal·liar, l'any de major afecció de la pandèmia sobre el sector turístic, la fràgil activitat econòmica de les empreses turístiques i l'ocupació vinculada a aquestes.  
  
Per part seua, la segona edició del referit programa, amb vigència entre gener i desembre 2022 i articulat a través del Decret 198/2021, de 10 de desembre, del Consell, d'aprovació de les bases reguladores i concessió directa d'ajudes del programa «Bo Viatge Comunitat Valenciana 2022» per la Covid-19 (decret modificat pel Decret 36/2022, de 8 d'abril, del Consell), ha suposat un clar suport davant la contracció de la demanda internacional esdevinguda entre gener i maig, sent igualment fonamental per a incentivar la demanda interna davant la incertesa provocada per la inflació i els seus efectes sobre les reserves de viatges turístics nacionals i internacionals després de l'estiu 2022.  
  
En definitiva, les restriccions d'aleshores a la mobilitat turística que van donar lloc tant a la primera com a la segona edició del programa Bo Viatge Comunitat Valenciana s'han transformat ara en un escenari socioeconòmic altament inestable motivat fonamentalment per les greus conseqüències econòmiques sorgides arran de la guerra d'Ucraïna i les sancions imposades per la UE a Rússia, motiu pel qual es fa necessari mantindre actiu un programa d'incentius al viatge turístic dirigit a la demanda interna, la població resident en la mateixa Comunitat Valenciana, segment que concentra més del 55 % dels viatges anuals fora de temporada estival, així com el 63 % de les pernoctacions en tota mena d'allotjament.  
  
  
III  
  
La Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, marca, com a objectiu destacat de la política turística, fomentar la sostenibilitat social i ambiental i el desenvolupament local mitjançant la desestacionalització, i l'article 4 incideix, entre altres aspectes, en el fet que la política turística del Consell s'orientarà a millorar, diversificar i potenciar l'oferta turística de la Comunitat Valenciana; a incrementar la qualitat, la rendibilitat socioeconòmica i la competitivitat; a procurar el benestar de les persones residents i de les persones usuàries de serveis turístics, així com a fomentar la sostenibilitat social i ambiental i el desenvolupament local mitjançant la diversificació i la desestacionalització,  
Amb base en això, l'article 36, apartat 4, de la mencionada llei estableix que l'acció d'impuls del turisme perseguirà, entre altres, l'objectiu de diversificar, segmentar i desestacionalitzar l'oferta turística.  
En aquesta mateixa línia, el Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, estableix, en l'article 21, apartat 1, que, entre les funcions atribuïdes a Turisme Comunitat Valenciana, està elaborar programes d'actuació, en col·laboració amb les parts socials implicades, a favor de l'economia turística i el creixement de l'ocupació en el sector turístic.  
Pels motius exposats, els incentius als viatges turístics interns vinculats al programa «Bo Viatge Comunitat Valenciana 2023», la regulació dels quals s'efectua mitjançant aquest decret, es concedeixen de manera directa en aplicació del que es preveu en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant LHPS), en concórrer per a això raons d'interés econòmic i social, en virtut de les greus circumstàncies derivades per al sector turístic valencià (pèrdua de teixit empresarial, de productivitat, d'ocupació, de diversitat d'oferta bàsica i per tant de l'atractiu de la destinació en què se situa) com són tant la creixent incertesa econòmica com l'escalada inflacionista ocasionades per la guerra d'Ucraïna i les mesures preses per la Unió Europea contra Rússia.  
Així mateix, les raons d'interés públic que justifiquen l'atorgament directe de les subvencions radiquen en la urgència de minimitzar els negatius efectes socials, econòmics i productius que, en el curt i mitjà termini, puguen produir-se sobre l'activitat turística de la Comunitat Valenciana amb motiu de la creixent inestabilitat econòmica i l'increment de la inflació, limitant aquests a través de la dinamització de la demanda turística interna.  
Per això, i davant l'evidència del deure d'actuació de la Generalitat sobre la demanda de proximitat, i la incentivació d'aquesta per a garantir la pervivència de l'oferta turística valenciana, la línia d'ajudes emmarcada en el programa «Bo Viatge Comunitat Valenciana 2023», regulada en aquest decret persegueix fomentar la realització de viatges, amb pernoctació i d'àmbit autonòmic, entre la ciutadania valenciana en tractar-se del segment de demanda més pròxim a l'oferta turística a salvaguardar, i hi accediran les persones beneficiàries de les ajudes objecte del programa, per rigorós ordre d'inscripció en aquest, per la qual cosa serà l'únic criteri d'atorgament de les ajudes l'ordre de formalització de la sol·licitud, fins a esgotar la dotació pressupostària disponible, d'acord amb el que s'estableix en l'article 168.1.C), de l'LHPS.  
Finalment, i en el que es refereix al crèdit pressupostari consignat per a atendre les ajudes del programa «Bo Viatge Comunitat Valenciana 2023», cal indicar que les diputacions provincials d'Alacant, Castelló i València, com a entitats locals de la Comunitat Valenciana, en l'exercici de les seues competències de promoció econòmica i social a través del turisme, previstes en la Llei 8/2010, de 23 de juny, de règim local de la Comunitat Valenciana, podran participar a través dels seus pressupostos anuals, o dels pressupostos dels organismes públics que en depenen, en el referit programa mitjançant les aportacions dineràries previstes en l'article 2.2 de la Llei 38/2003, de 17 de novembre, general de subvencions. Aquesta aportació addicional de crèdits pressupostaris amb càrrec al programa «Bo Viatge Comunitat Valenciana 2023» es regirà conforme amb el que s'estableix en la disposició addicional tercera del present decret, i pot ser articulada entre la diputació provincial i Turisme Comunitat Valenciana a través de la signatura del corresponent conveni de col·laboració a subscriure entre les parts i en els termes així establits en la normativa vigent d'aplicació.  
  
S'han emés tots els informes preceptius per a la seua tramitació, destacant l'informe sobre la no subjecció de les ajudes a l'article 107.1 del Tractat de Funcionament de la Unió Europea i els informes de l'Advocacia General de la Generalitat, de la Direcció General de Pressupostos, de la Direcció General de Tecnologies de la Informació, i de la Intervenció General.  
Per tot el que s'ha exposat, en virtut del que disposen els articles 168.1.C de la Llei 1/2015, de 6 d'abril, de la Generalitat, i 28.c de la Llei 5/1983, de 30 de desembre, de la Generalitat, del Consell; a proposta del president de la Generalitat, i amb la deliberació prèvia del Consell, en la reunió del 25 de novembre de 2022,  
  
  
DECRETE  
  
Article 1. Objecte i àmbit  
1. L'objecte d'aquest decret és aprovar les bases reguladores i el procediment de concessió de les ajudes directes del programa «Bo Viatge Comunitat Valenciana 2023» (d'ara en avant, el programa).  
2. El programa consisteix en incentius a la demanda interna, això és, a persones residents en la Comunitat Valenciana, de serveis turístics prestats en aquesta en períodes d'estacionalitat, i buscar, amb això, que s'assente el procés de recuperació emprés pel sector, després de les negatives conseqüències econòmiques i socials generades per la guerra d'Ucraïna i les mesures preses per la Unió Europea contra Rússia, especialment en allò que fa referència a la incertesa i la pèrdua de poder adquisitiu per la inflació, sobre el sector turístic valencià, i prolongar amb això l'activitat i la recuperació de l'ocupació.  
3. La vigència de totes les actuacions vinculades al programa abastarà des de les 10 hores del 20 de desembre de 2022 al 30 de desembre de 2023.  
  
Article 2. Raons d'interés públic que concorren en la concessió de les ajudes i impossibilitat de la seua convocatòria pública  
1. Aquestes subvencions es concedeixen de manera directa, en aplicació del que es preveu en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant LHSP), per concórrer raons d'interés econòmic i social, en virtut de les circumstàncies derivades de la guerra d'Ucraïna i les mesures preses per la Unió Europea davant aquesta. Les subvencions regulades en aquest decret tenen caràcter singular, derivat del caràcter excepcional i únic dels esdeveniments que motiven el procediment en qüestió. Atés l'objecte específic de la subvenció, se segueix el procediment de concessió directa i no el de concurrència competitiva.  
2. En concret, les raons d'interés públic que justifiquen l'atorgament directe de les subvencions radiquen en la urgència d'atendre les necessitats del sector turístic i combatre els efectes socials, econòmics i productius que està tenint, en la Comunitat Valenciana, la guerra d'Ucraïna i les mesures preses per la Unió Europea, de manera que s'afavorisca la desestacionalització de la demanda turística, i es responga així a la contenció de la demanda que pot generar la incertesa i la reducció de la renda disponible tant en l'àmbit nacional com internacional.  
  
  
Article 3. Termini d'inscripció en el programa, publicació i procediment de concessió d'ajudes  
1. S'estableix un únic termini ininterromput d'inscripció en el programa, que s'hi iniciarà a les 10.00 h del 20 de desembre de 2022 i finalitzarà a les 10.00 hores del 30 de novembre de 2023. La inscripció en el programa es realitzarà únicament a través del tràmit telemàtic de la plataforma de tramitació electrònica de la Generalitat i d'acord amb els requisits que s'estableixen en el present decret. Es consideraran inadmeses aquelles sol·licituds que es presenten abans d'aquell dia i hora, igual que aquelles sol·licituds que es presenten per altres mitjans diferents al tràmit telemàtic habilitat a aquest efecte.  
2. El text íntegre d'aquest decret, després de la seua publicació en el Diari Oficial de la Generalitat Valenciana, es remetrà a la Base de dades Nacional de Subvencions.  
3. El procediment de concessió d'aquestes ajudes és el de tramitació en règim de concessió directa, d'acord amb el que s'estableix en l'article 168.1.C), de l'LHSP, i l'únic criteri d'atorgament és l'ordre de formalització de la sol·licitud, fins a esgotar la dotació pressupostària disponible.  
  
Article 4. Persones beneficiàries  
1. Podran ser persones beneficiàries d'aquestes ajudes les persones físiques majors d'edat que estiguen al corrent en les seues obligacions tributàries i amb la Seguretat Social, i que es troben empadronades en un municipi de la Comunitat Valenciana i, a més, sol·liciten la inscripció en el programa dins del període comprés en l'article 3.1 del present decret, i formalitzen la seua reserva pels serveis turístics objecte de l'ajuda dins del termini de 10 dies hàbils a partir de l'endemà de la comunicació del codi promocional del programa, enviada a l'adreça de correu electrònic indicada a aquest efecte per la persona sol·licitant o la persona que la represente.  
2. Cada persona física únicament podrà ser beneficiària d'una ajuda dins del període de vigència del programa fixat en l'article 1.3 d'aquest decret.  
3. La persona beneficiària d'una ajuda haurà de complir els requisits d'accés al programa, des de la presentació de la sol·licitud d'inscripció en aquest fins al moment de l'abonament material per Turisme Comunitat Valenciana de l'ajuda atorgada.  
  
Article 5. Sol·licitud d'inscripció de les persones usuàries en el programa  
1. La sol·licitud d'inscripció es presentarà de forma exclusivament telemàtica en la seu electrònica de la Generalitat, a través del procediment creat a aquest efecte. En la pàgina web del programa «Bo Viatge Comunitat Valenciana 2023» (https://bonoviajecv23.gva.es) estarà disponible la informació sobre aquestes ajudes i s'habilitarà un accés a la seu electrònica per a la sol·licitud d'inscripció.  
La sol·licitud d'inscripció s'efectuarà realitzant els dos tràmits següents:  
a) Tràmit un: sol·licitud de cita prèvia per a realitzar la sol·licitud d'inscripció (no requereix signatura electrònica).  
Per a sol·licitar l'assignació d'un interval de temps dins del qual realitzar la sol·licitud d'inscripció s'accedirà al tràmit telemàtic «Cita prèvia per a la inscripció en el programa «Bo Viatge Comunitat Valenciana 2023»», dins del període establit en l'article 3.1 d'aquest decret. En aquest tràmit només s'haurà d'introduir la identificació de la persona sol·licitant de l'ajuda (no de la persona representant), un correu electrònic i un telèfon de contacte. El sistema informarà de l'interval de temps assignat per a realitzar la inscripció.  
b) Tràmit dos: realització de la sol·licitud d'inscripció (requereix certificat i signatura electrònics).  
Dins de l'interval de temps assignat, s'accedirà al tràmit telemàtic «Inscripció en el programa «Bo Viatge Comunitat Valenciana 2023»», a través del qual es presentarà el formulari de sol·licitud d'inscripció en el programa, així com l'acreditació que la persona sol·licitant es troba empadronada en un municipi de la Comunitat Valenciana, i si és el cas, el formulari acreditatiu de la representació atorgada per la persona sol·licitant a l'establiment d'allotjament turístic o agència de viatges dels adherits al programa amb el qual vaja a formalitzar la seua reserva de serveis turístics a subvencionar.  
Si el tràmit dos es realitza dins de l'interval de temps assignat, el sistema retrotraurà la data de realització de la inscripció al moment en què es va completar el tràmit un.  
L'ordre de prelació de persones inscrites en el programa, en cas d'haver realitzat els tràmits un i dos descrits abans, serà el del moment en què es va realitzar el tràmit un.  
2. El tràmit de sol·licitud d'inscripció el podrà realitzar la persona sol·licitant interessada, directament o mitjançant la persona que la represente, i en aquest cas, haurà d'emplenar i aportar el formulari acreditatiu de la representació atorgada per la persona sol·licitant a l'establiment d'allotjament turístic o agència de viatges dels adherits al programa amb el qual vaja a formalitzar la reserva de serveis turístics objecte de subvenció, o a favor d'una tercera persona.  
3. Els sistemes d'identificació i signatura acceptats en la Seu Electrònica de la Generalitat poden comprovar-se en el següent enllaç web, ajustant-se els certificats admesos a la Llei 15/2014, de 16 de setembre, de racionalització del sector públic i altres mesures de reforma administrativa:  
https://sede.gva.es/es/sistemes-d-identificacio-i-signatura-acceptat  
4. Quan el tràmit de sol·licitud d'inscripció es realitze a través d'un establiment d'allotjament turístic o agència de viatges adherits al programa, la persona interessada haurà de formalitzar la seua sol·licitud d'ajuda en aquell mateix establiment o agència de viatges.  
5. En el procés d'inscripció haurà de constar una declaració responsable de la persona sol·licitant de l'ajuda, relativa al compliment dels requisits i obligacions establits en aquest decret.  
6. La formalització de la inscripció es produirà amb l'admissió d'aquesta, per Turisme Comunitat Valenciana, sense perjudici que es puguen efectuar les comprovacions oportunes per part d'aquesta entitat, respecte del compliment dels requisits establits per a l'obtenció de l'ajuda.  
7. La inscripció, que podrà realitzar-se durant el període establit per a això en l'article 3.1 d'aquest decret, comportarà l'acceptació incondicionada i el compromís de compliment d'aquestes bases reguladores i de totes les instruccions que es dicten en el desplegament d'aquestes.  
8. Una vegada formalitzada la inscripció, s'assignarà un codi promocional a la persona sol·licitant amb el qual queda confirmada la seua inscripció en el programa i l'habilita per a realitzar les gestions necessàries per a sol·licitar la concessió de l'ajuda. Si no s'obté el codi promocional, la persona sol·licitant quedarà en llista d'espera i se li assignarà el número que així corresponga i que determinarà el seu torn en la referida llista d'espera durant tota la vigència del programa.  
9. La inscripció en el programa no és la sol·licitud de l'ajuda. Per a sol·licitar l'ajuda s'haurà de formalitzar una reserva en un establiment d'allotjament turístic o en una agència de viatges adherits al programa, en el termini màxim de 10 dies hàbils a partir de l'endemà de la comunicació per correu electrònic a la persona interessada o la persona que la represente, de l'assignació del codi promocional. En el cas que no es formalitze una reserva en el termini assenyalat, la inscripció al programa quedarà anul·lada, i la persona interessada podrà procedir a realitzar de nou la inscripció en aquest en els termes exposats en l'apartat 1 d'aquest article.  
10. En cas que, per falta de consignació pressupostària o a causa de l'elevat nombre d'inscripcions realitzades, la persona interessada no rebera un codi promocional, es procedirà de la següent forma:  
a) Se li confirmarà per correu electrònic el registre de la seua inscripció i la seua inclusió en la llista d'espera del programa.  
b) Una vegada el sistema informàtic del programa li assigne un codi promocional, haurà de formalitzar una reserva conforme amb el que s'estableix en l'apartat 9 d'aquest article.  
11. La reserva de serveis turístics objecte de subvenció haurà de formalitzar-se dins del termini màxim establit en l'apartat 9 d'aquest article, i serà obligatori, així mateix, que els serveis turístics objecte de subvenció siguen consumits dins del període establit en l'article 7.3 d'aquest decret per al qual se li haja assignat el codi promocional.  
  
12. Només en el cas que, obtingut un codi promocional, aquest haguera caducat per no haver formalitzat reserva d'allotjament en el termini assenyalat, la persona interessada es podrà tornar a inscriure en el programa, i la seua posició en la llista d'espera serà la del moment de presentació de la nova sol·licitud d'inscripció, d'acord amb el que es disposa en l'apartat 1 d'aquest article.  
  
Article 6. Adhesió d'allotjaments turístics i agències de viatges al programa  
1. Es podran adherir al programa:  
a) Titulars d'agències de viatges inscrites en el Registre de Turisme de la Comunitat Valenciana.  
b) Titulars d'establiments d'allotjaments turístics inscrits en el Registre de Turisme de la Comunitat Valenciana, que hauran de correspondre a alguna de les modalitats següents: establiments hotelers, blocs i conjunts d'apartaments turístics, càmpings, cases rurals, albergs i empreses gestores d'habitatges d'ús turístic.  
2. La sol·licitud d'adhesió al programa es farà de manera telemàtica i a través de l'enllaç disponible a aquest efecte en el web https://bonoviajecv23.gva.es  
3. La formalització d'aquesta adhesió es produirà amb l'admissió d'aquesta per Turisme Comunitat Valenciana, una vegada verificat el que s'estableix en l'apartat 1 d'aquest article.  
4. La sol·licitud d'adhesió podrà sol·licitar-se des de les 10.00 h del 20 de desembre de 2022 fins a les 10.00 h del 10 d'octubre de 2023.  
5. La presentació de la sol·licitud d'adhesió comporta l'acceptació incondicionada i el compromís de compliment d'aquestes bases reguladores i de totes les instruccions que es dicten en desplegament d'aquestes.  
Els allotjaments turístics o agències de viatges que, estant adherits al programa, es mantinguen inactius, això és, no oferisquen a la persona usuària del Bo Viatge serveis subvencionables dels enumerats en l'article 7 d'aquest decret, passaran a la situació de «desactivat», gestió que serà realitzada pel Centre d'Atenció a l'Usuari (CAU) del programa, amb la validació i autorització prèvies per part de Turisme Comunitat Valenciana. En qualsevol cas, és obligació de l'empresa adherida al programa traslladar al CAU la seua situació de no activitat en el programa d'aquesta.  
Així mateix, les empreses adherides al programa que desitgen donar-se de baixa en aquest, ja siga de manera temporal o definitiva, pel motiu que fora, hauran de comunicar-ho per escrit al CAU. Per a formalitzar una nova adhesió, si així fora el cas, se seguiran els tràmits que s'indiquen en aquest article.  
6. La formalització de l'adhesió al programa suposa l'acceptació, per part dels establiments d'allotjament turístic i agències de viatges adherits, que el seu nom i localització puguen ser utilitzats en actes informatius i de comunicació relacionats amb el programa.  
  
7. Els establiments d'allotjament turístic i les agències de viatges adherits no podran negar-se a acceptar sol·licituds de reserva de persones beneficiàries que compten amb el codi promocional, llevat que prèviament hagen informat de les circumstàncies concretes de no admissió, tant en el seu lloc web la referència del qual consta en la seua sol·licitud d'adhesió, com al CAU. En qualsevol cas, la negativa a acceptar a persones usuàries del programa amb codi promocional ha d'estar limitada en el temps i no podrà abastar períodes superiors a una setmana, llevat que l'establiment objecte de l'estada turística es trobe subjecte a un tancament temporal, fet que igualment haurà de ser comunicat tant en el seu lloc web com al CAU. Si es tinguera constància que no accepten, de forma continuada, persones usuàries amb codi promocional assignat del programa Bo Viatge, es podrà tramitar la seua baixa en el programa i determinar que no es puga tornar a inscriure en aquest, d'acord amb les condicions establides per a això en les instruccions que es dicten en desenvolupament del present decret.  
8. Els establiments d'allotjament turístic i agències de viatges adherits al programa que incomplisquen el que s'estableix en el present Decret, així com en les instruccions que el despleguen, podran ser donats de baixa del programa, bé de manera temporal o permanent, durant la vigència d'aquest. La referida baixa els serà notificada en la seua fase de proposta, i podrà l'establiment o l'agència de viatges afectat presentar al·legacions en un termini de 10 dies hàbils davant la persona titular de la Direcció de Turisme CV, qui resoldrà sobre aquestes en un termini màxim d'un mes. En cas de suspensió ferma, temporal o definitiva, l'establiment o les agències de viatges afectats hauran d'eliminar dels seus canals de comercialització la imatge del programa i no podran realitzar cap gestió que afecte el programa durant el període de suspensió.  
Les persones beneficiàries que hagueren realitzat ja la reserva de viatge turístic i sol·licitud de l'ajuda a través de l'establiment o agències de viatges afectat rebran un nou codi promocional per a realitzar una nova reserva, i l'establiment o agència de viatges haurà de retornar el 100 % del pagament corresponent a la part no bonificada del viatge en el cas d'haver-se realitzat aquest per part de la persona usuària del bo viatge.  
  
Article 7. Requisits dels serveis turístics objecte d'ajuda  
Podran ser objecte d'ajuda:  
1. Els serveis que presten els allotjaments turístics consistents en:  
1.1. Estada mínima de dues nits consecutives en el mateix allotjament turístic adherit al programa.  
1.2. Altres serveis prestats directament i a través de mitjans propis per l'allotjament turístic:  
- Manutenció, servei que ha de ser, com a màxim, de mitja pensió.  
  
- Tractaments de salut i benestar  
- Activitats esportives  
- Excursions i activitats d'animació  
- Aparcament  
2. Pel que fa als serveis que presten les agències de viatge, a més del servei d'allotjament, previst en l'apartat 1.1 anterior, que és de prestació obligatòria, poden ser objecte de subvenció amb càrrec al programa altres serveis turístics d'intermediació prestats en la Comunitat Valenciana durant l'estada turística de la persona usuària del bo viatge, serveis tots aquests compresos en el que s'estableix en l'article 52 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana.  
3. Els serveis turístics objecte d'aquestes ajudes hauran de ser prestats dins dels següents períodes:  
a) Des de les 12.00 h del dia 16 de gener de 2023 fins a les 23.59 h del 31 de maig de 2023.  
b) Des de les 12.00 h del dia 18 de setembre de 2023 fins a les 23.59 h del 22 de desembre de 2023. En aquest període, l'estada i els serveis turístics han de concloure el 22 de desembre de 2023.  
  
Article 8. Sol·licituds d'ajuda  
1. La sol·licitud de l'ajuda es formalitza mitjançant la confirmació de la reserva en l'allotjament turístic o agència de viatges, en la qual haurà de constar el codi promocional de la persona sol·licitant, i la seua comunicació per l'establiment o agència de viatges a Turisme Comunitat Valenciana.  
2. El codi promocional s'haurà d'usar a l'efecte de formalitzar la reserva i sol·licitar l'ajuda dins del període d'ús dels serveis turístics subvencionats establit en l'article 7.3 i realitzar la sol·licitud dins del termini dels 10 dies hàbils previst en l'article 4.1 del present decret, de tal manera que la reserva i gaudi haurà de ser en el mateix període per al qual se li haja assignat un codi promocional.  
  
3. S'estableixen, per als establiments turístics o agències de viatge els següents terminis de comunicació de reserva a Turisme Comunitat Valenciana segons el període de gaudi del programa que corresponga:  
  
a) Per al període que s'inicia el dia 16 de gener de 2023 i conclou el 31 de maig de 2023, el termini de presentació de la sol·licitud s'iniciarà a les 12.00 h del 10 de gener de 2023 i conclourà a les 23.59 h del 20 de maig de 2023.  
b) Per al període que s'inicia el 18 de setembre de 2023 i conclou el 22 de desembre de 2023, el termini de presentació de la sol·licitud s'iniciarà a les 12.00 h del dia 8 de setembre de 2023 i conclourà a les 23.59 h del 18 de desembre de 2023.  
4. Serà l'establiment d'allotjament turístic o agència de viatges el que presente la sol·licitud en nom i representació de la persona sol·licitant de l'ajuda mitjançant la comunicació de la reserva a Turisme Comunitat Valenciana pel procediment telemàtic habilitat a aquest efecte.  
5. L'ordre de formalització de sol·licituds determinarà l'ordre de concessió de les ajudes fins a esgotar la dotació pressupostària disponible.  
6. Formalitzada la sol·licitud, es comunicarà a la persona sol·licitant i a l'establiment turístic o agència de viatges el seu registre.  
7. La sol·licitud haurà d'anar acompanyada del formulari corresponent al programa 2023 acreditatiu de la representació atorgada per la persona sol·licitant a l'establiment d'allotjament turístic o agència de viatges adherits al programa en què es formalitze la reserva.  
  
Article 9. Dotació pressupostària, intensitat i import de l'ajuda  
1. L'import global màxim de les ajudes a concedir derivades del present decret ascendeix a 14.947.187,00 euros, condicionat a l'existència de crèdit adequat i suficient en la Llei de pressupostos de la Generalitat per a l'exercici 2023 a favor de l'entitat 22 «Turisme Comunitat Valenciana», capítol IV, línia de subvenció S0869000.  
2. La intensitat de l'ajuda serà del 60 % del cost els serveis turístics objecte de subvenció (IVA inclòs) fins a un màxim de 600 euros per ajuda concedida.  
3. La distribució, durant 2023, de la dotació pressupostària del programa estarà vinculada als dos períodes d'ús de serveis turístics objecte de subvenció establits en l'apartat 3 de l'article 7 d'aquest decret. Aquesta distribució serà la següent:  
a) Fins a un màxim de 12 milions d'euros per al període comprés entre el 16 de gener de 2023 i el 31 de maig de 2023.  
b) Fins a un màxim de 3 milions d'euros per al període comprés entre el 18 de setembre de 2023 i el 22 de desembre de 2023. Aquest import global màxim podrà veure's incrementat per la incorporació del romanent pressupostari que poguera generar-se, fruit de les minoracions o revocacions d'ajudes atorgades durant el període anterior.  
  
4. En el cas d'ampliar-se l'import global màxim de les ajudes d'acord amb l'article 9.2 d'aquest decret, es podrà assignar aquesta ampliació a cadascun dels períodes abans descrits en funció de les necessitats d'execució del programa i es concretarà aquest import per resolució de la persona titular de la Presidència de Turisme Comunitat Valenciana a proposta de la persona titular de la Direcció de l'entitat.  
  
5. L'import de l'ajuda concedida serà deduït a la persona beneficiària en la factura corresponent als serveis objecte de subvenció, pels establiments d'allotjament turístic i agències de viatges. Una vegada prestat el servei i presentada la justificació corresponent conforme a l'assenyalat en l'article 12, les ajudes seran abonades per Turisme Comunitat Valenciana a l'establiment d'allotjament turístic o agència de viatges amb el qual la persona usuària del bo viatge haja realitzat la seua reserva.  
  
Article 10. Ordenació i instrucció  
L'òrgan competent per a la instrucció del procediment serà l'Àrea de Turisme Comunitat Valenciana competent en la tramitació d'ajudes, departament que podrà comptar amb entitats col·laboradores de suport per a la gestió de les ajudes, d'acord amb el que s'estableix en aquestes bases.  
  
Article 11. Resolució de la concessió de l'ajuda  
1. La persona titular de la Presidència de Turisme Comunitat Valenciana resoldrà la sol·licitud de l'ajuda, després de la comprovació del compliment dels requisits establits en aquest decret, i altra normativa d'aplicació en matèria de subvencions, per part de la persona beneficiària de l'ajuda.  
2. La concessió de l'ajuda es realitzarà atenent l'ordre de formalització de la sol·licitud, fins a esgotar la dotació pressupostària disponible, i indicarà l'import de l'ajuda en funció dels serveis subvencionables inclosos en la sol·licitud, i incorporarà, si és el cas, les condicions, obligacions i determinacions accessòries a què haurà de subjectar-se la persona beneficiària.  
3. La resolució es notificarà a la persona sol·licitant, al representant d'aquesta, i a l'allotjament turístic o agència de viatges amb què haja realitzat la seua reserva de serveis turístics subvencionats. Així mateix, la notificació podrà incloure la petició, a la persona inscrita en el programa, que acredite, amb anterioritat a l'inici del viatge, la vigència del compliment dels requisits de participació en aquest, especialment pel que fa al seu certificat d'empadronament en un municipi de la Comunitat Valenciana.  
4. El termini per a resoldre i notificar la resolució de concessió serà de 30 dies des de l'entrada en el programa de la sol·licitud remesa per l'establiment d'allotjament turístic o agència de viatges. Transcorregut aquest termini sense que s'haja dictat i notificat resolució expressa, la sol·licitud de l'ajuda es podrà entendre desestimada.  
5. Únicament es podrà fer ús dels serveis turístics objecte de subvenció després d'haver rebut la notificació de la resolució de concessió de l'ajuda sol·licitada, i serà a càrrec de la persona sol·licitant l'abonament del 100 % del cost dels serveis contractats en el cas de fer ús d'ells prèviament a rebre la mencionada notificació.  
6. La resolució de concessió i/o denegació de l'ajuda posarà fi a la via administrativa i en la seua contra podrà interposar-se recurs potestatiu de reposició davant el mateix òrgan que va dictar l'acte, en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós administratiu en el termini de dos mesos davant el corresponent jutjat contenciós administratiu, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
7. Les ajudes concedides es publicaran en la Base de Dades Nacional de Subvencions (BDNS) en compliment del que s'estableix en la Llei 38/2003, de 17 de novembre, general de subvencions (d'ara en avant, LGS), amb expressió de les bases reguladores de les ajudes, del programa i del crèdit pressupostari al qual s'imputen, de la persona beneficiària, de la quantitat concedida i de l'objectiu o finalitat de l'ajuda. A més, en compliment del que es disposa en l'article 9.1e de la Llei 2/2015, de 2 d'abril, de la Generalitat, de participació ciutadana de la Comunitat Valenciana, Turisme Comunitat Valenciana els donarà la difusió i la publicitat adequada a través de la publicació en la seua pàgina web i en el Diari Oficial de la Generalitat Valenciana.  
  
Article 12. Obligacions de les persones beneficiàries, justificació i abonament de les ajudes  
1. Les persones beneficiàries d'aquestes ajudes queden subjectes a l'obligació de realitzar el viatge turístic en els termes i les condicions previstos en la resolució de concessió, així com a mantindre, en el moment del pagament de l'ajuda, el compliment dels requisits establits en l'article 4.1 d'aquest decret. Per part seua, la justificació de les ajudes es realitzarà per les empreses i agències de viatge adherides al programa en el marc del que s'estableix en l'LGS i en l'LHSP.  
2. A aquest efecte, una vegada realitzada l'estada, l'allotjament turístic o l'agència de viatges aportarà la factura on es recollirà la identificació de la persona beneficiària, de l'entitat emissora d'aquesta i dels serveis inclosos en la reserva que han motivat la concessió de l'ajuda, el preu original dels serveis i la deducció practicada per l'ajuda. Els serveis no inclosos en l'ajuda hauran de facturar-se de manera separada i no s'inclouran en la factura justificativa de l'ajuda.  
3. Els allotjaments turístics i les agències de viatges realitzaran el tràmit de justificació a través de l'aplicació informàtica del programa.  
4. Els allotjaments turístics i les agències de viatges, en representació de les persones usuàries del programa, podran justificar l'ajuda atorgada en qualsevol moment durant la vigència del programa, en un termini no superior a 10 dies hàbils després de la finalització de l'estada en l'allotjament contractat directament amb aquest o a través d'una agència de viatges. No obstant això, les despeses subvencionables corresponents a estades gaudides fins al 22 de desembre de 2023 hauran de justificar-se abans del 30 de desembre de 2023.  
5. Els establiments d'allotjament turístic i les agències de viatges hauran de disposar dels documents originals acreditatius de les despeses que es justifiquen, d'acord amb l'article 30.3 de l'LGS, i que aquests documents estiguen reflectits en els registres comptables.  
6. S'aportarà el justificant del pagament efectuat per la persona beneficiària de la part no bonificada dels serveis objecte de l'ajuda. Els pagaments només s'admetran si estan realitzats a través d'entitat financera, bé mitjançant transferència bancària, xec nominatiu, targeta de crèdit o de dèbit i la seua justificació es realitzarà mitjançant la presentació d'una còpia de l'extracte bancari que acredite l'eixida efectiva dels fons per part de la persona beneficiària, del xec nominatiu o del càrrec corresponent efectuat sobre la respectiva targeta. Queden exclosos els pagaments realitzats en efectiu o mitjançant ingrés en compte. En cas que l'ordre de transferència o l'anotació de l'extracte bancari siguen globals i estiguen referits a diversos justificants de despesa, serà necessari acompanyar una relació degudament detallada en la qual aparega la destinatària del pagament.  
7. Només es consideraran vàlids els justificants que acrediten el pagament per part de la persona beneficiària.  
8. El pagament de l'ajuda es realitzarà per Turisme Comunitat Valenciana als establiments d'allotjament turístic i agències de viatges, una vegada realitzada la justificació conforme amb el que s'assenyala en aquest article.  
9. Efectuat el pagament, Turisme Comunitat Valenciana ho comunicarà a les persones beneficiàries de l'ajuda.  
10. Turisme Comunitat Valenciana es reserva el dret de remetre a la persona beneficiària els justificants remesos per l'allotjament turístic o l'agència de viatges, a fi de comprovar que no existeixen errors en aquests i que s'ajusten a l'ajuda concedida.  
11. En el cas que la justificació de les despeses corresponents a l'ajuda concedida no es realitze en els termes establits en els apartats 3 i 4 d'aquest article, Turisme Comunitat Valenciana no abonarà a l'establiment o agència aquestes despeses, sense que aquesta entitat puga exigir-ho a la persona beneficiària de l'ajuda.  
  
Article 13. Compatibilitat amb altres ajudes  
1. Aquestes ajudes seran compatibles amb altres ajudes amb el mateix objecte, excepte les atorgades a l'empara d'aquest decret.  
2. L'import conjunt de les ajudes, subvencions o recursos públics que amb aquest objecte puga rebre la persona sol·licitant no podrà superar el preu dels serveis subvencionats. En el cas que així fora, es procedirà a reintegrar la quantitat que excedisca d'aquest.  
3. Les persones beneficiàries hauran de comunicar a Turisme Comunitat Valenciana la percepció d'altres subvencions o ajudes que hagen pogut percebre amb el mateix objecte, quan siguen coneixedores de la seua concessió.  
  
Article 14. Publicitat  
1. Hi haurà un distintiu digital acreditatiu de la condició d'allotjament turístic i d'agència de viatges adherits al programa, que es podrà col·locar en l'establiment d'allotjament turístic i en l'agència de viatges adherits al programa.  
2. El distintiu digital de participació en el programa es facilitarà a l'establiment d'allotjament turístic o agència de viatges adherits a aquest, per si desitja col·locar-lo en els seus suports de divulgació o comercialització en línia.  
  
Article 15. Control i reintegrament de les subvencions  
1. Turisme Comunitat Valenciana vetlarà pel compliment del que s'estableix en aquestes bases i l'assoliment dels objectius als quals es dirigeix aquest programa d'ajudes.  
2. Les persones beneficiàries de la subvenció, així com els allotjaments turístics i les agències de viatges adherits, queden obligats a facilitar el control de la subvenció durant un termini de cinc anys.  
3. En el cas que es detectaren incompliments en algun dels aspectes a què es refereixen aquestes bases reguladores, imputables a la persona beneficiària, s'iniciarà un expedient de reintegrament de la subvenció, incrementada en els corresponents interessos legals.  
4. L'incompliment dels requisits i les obligacions que s'estableixen en aquest decret per part de les persones beneficiàries inscrites a aquest programa, així com dels allotjaments turístics i agències de viatges adherits a aquest, se sotmetrà al règim d'infraccions i sancions fixat en el títol IV de l'LGS.  
5. S'haurà de reintegrar, totalment o parcialment, les quantitats percebudes, així com l'abonament dels interessos de demora des de la data del pagament de la subvenció fins que s'acorde la procedència del reintegrament d'aquesta, en els supòsits previstos en l'article 37 de l'LGS. En particular, pertocarà el reintegrament total de l'ajuda en el supòsit de falsedat dels documents justificatius de l'ajuda concedida.  
  
Article 16. Fiscalitat  
A efectes fiscals, l'import de la subvenció és un increment patrimonial, que tributarà en l'Impost sobre la Renda de les Persones Físiques.  
  
Article 17. Protecció de dades  
1. La presentació d'una sol·licitud al programa «Bo Viatge Comunitat Valenciana 2023» comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
De conformitat amb el Reglament general de protecció de dades, les dades de caràcter personal proporcionades per a la tramitació de la sol·licitud d'inscripció en el programa a l'empara de l'LGS seran tractades per Turisme Comunitat Valenciana.  
2. La informació relativa al tractament de les dades de caràcter personal es troba disponible en l'apartat de protecció de dades de la web institucional de Turisme Comunitat Valenciana, en la següent adreça electrònica:  
http://www.turisme.gva.es/opencms/opencms/turisme/es/contents/conselleria/proteccion\_datos/proteccion\_de\_datos.html'tam=&menu\_aneu= 9  
3. En concret, la informació bàsica del registre d'activitat del tractament és la següent:  
- Nom del tractament: Ajudes programa «Bo Viatge Comunitat Valenciana 2023»  
- Identitat de la persona responsable del tractament: Turisme Comunitat Valenciana.  
- Finalitat del tractament: gestionar les ajudes del programa «Bo Viatge Comunitat Valenciana».  
També podran tractar-se les dades per al desenvolupament d'accions de fidelització empreses per Turisme Comunitat Valenciana, si així ho hagueren autoritzat en el moment de la seua inscripció en el programa.  
4. Quan els allotjaments turístics i agències de viatges adherits al programa hagen d'aportar a Turisme Comunitat Valenciana documents que incloguen dades de caràcter personal de terceres persones, hauran de declarar davant aquesta entitat que han informat aquestes persones de la seua comunicació i tractament per part d'aquesta.  
5. Quant als drets en matèria de dades de caràcter personal, podran exercitar-se els drets d'accés, rectificació, cancel·lació, oposició, supressió, portabilitat i limitació del tractament davant Turisme Comunitat Valenciana dirigint-se per escrit a l'adreça de correu bonoviajecv\_cclp@yfdouhofo.hn o bé de manera presencial o telemàtica accedint a l'enllaç següent: http://www.gva.es/es/proc19970.  
Així com reclamar, si és el cas, davant l'autoritat de control en matèria de dades, especialment quan no haja obtingut satisfacció en l'exercici dels seus drets. A aquest efecte, es pot accedir a més informació sobre la política de protecció de dades de Turisme Comunitat Valenciana en l'enllaç:  
http://www.turisme.gva.es/turisme/es/files/pdf/nformacion\_sobre\_proteccion\_de\_datos\_tcv.pdf  
6. De conformitat amb la Llei orgànica 3/2018, de 5 de desembre, de protecció de dades personals i garantia dels drets digitals, així com en el Reglament (UE) 2016/679 del Parlament Europeu i del Consell, de 27 d'abril de 2016, els allotjaments turístics i les agències de viatges adherits, així com l'entitat que gestione l'eina informàtica d'execució del programa, queden expressament obligades a mantindre absoluta confidencialitat sobre qualsevol dada de caràcter personal que pogueren conéixer en ocasió de la prestació del servei i que no podran copiar o utilitzar amb fi diferent al que figura en aquest decret, ni tan sols cedir a l'efecte de conservació.  
  
  
DISPOSICIONS ADDICIONALS  
  
Primera. Normativa aplicable  
Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions; pel Reial decret 887/2006, de 21 de juliol, pel qual s'aprova el seu reglament, i altra normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i altra normativa d'aplicació.  
  
Segona. Dret de la competència  
Aquestes ajudes no estan subjectes a l'article 107.1 del Tractat de Funcionament de la Unió Europea, atés que es tracta de subvencions les beneficiàries de les quals són persones físiques que actuen com a consumidores de serveis turístics i, en conseqüència, alienes a la realització d'activitats econòmiques, sense operar, per tant, en el mercat interior de la UE d'intercanvi béns i serveis.  
  
Tercera. De la participació de les diputacions provincials en el programa  
1. Les diputacions provincials d'Alacant, Castelló i València, com a entitats locals de la Comunitat Valenciana, en l'exercici de les seues competències de promoció econòmica i social a través del turisme previstes de la Llei 8/2010, de 23 de juny, de la Generalitat, de règim local de la Comunitat Valenciana, podran participar a través dels seus pressupostos anuals, o dels pressupostos dels organismes públics que en depenen, en el programa «Bo Viatge Comunitat Valenciana 2023», mitjançant les aportacions dineràries previstes en l'article 2.2 de la Llei 38/2003, de 17 de novembre, general de subvencions.  
2. Aquesta aportació addicional de crèdits pressupostaris al programa «Bo Viatge Comunitat Valenciana 2023» serà articulada mitjançant el corresponent conveni de col·laboració entre la diputació provincial i Turisme Comunitat Valenciana, o, si no n'hi ha, acord d'adhesió al referit programa adoptat pel Ple de la diputació provincial, a través l'oportuna transferència de fons de la diputació provincial a favor de la mencionada entitat de dret públic i haurà d'estar vinculada aquesta aportació al capítol IV de l'estat de despeses i a la línia de subvenció S0869000 del pressupost de la Generalitat per a l'exercici 2023.  
  
3. L'ingrés a favor de Turisme Comunitat Valenciana de la quantia aportada per la corresponent diputació provincial haurà de realitzar-se en un termini no superior a 30 dies des de l'inici del primer o del segon període de prestació dels serveis subvencionats, això és, des del 16 de gener de 2023 o el 18 de setembre de 2023, incrementant en aquesta quantia l'import global màxim de les ajudes a concedir establit en l'apartat 1 de l'article 9 d'aquest decret. La referida aportació estarà també subjecta a la regla de distribució temporal de la dotació pressupostària del programa establida en l'apartat 3 d'aquest article.  
  
4. Així mateix, la concessió d'ajudes vinculades al programa «Bo Viatge Comunitat Valenciana 2023» resultants de les aportacions dineràries realitzades per les diputacions provincials d'Alacant, Castelló i València, estarà subjecta als mateixos requisits establits per a les persones usuàries inscrites en el programa que exigeix la Generalitat, això és, persones majors de 18 anys amb veïnatge administratiu en la Comunitat Valenciana que realitzen viatges turístics per qualsevol de les tres províncies que la integren.  
  
DISPOSICIONS FINALS  
  
Primera. Habilitació per a dictar instruccions i resolucions de desplegament d'aquest decret  
La persona titular de la presidència de Turisme Comunitat Valenciana queda facultada per a dictar totes les instruccions i les resolucions que resulten necessàries per al desplegament i l'aplicació d'aquest decret.  
  
Segona. Efectes  
Aquest decret produirà efectes des del mateix dia de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà interposar potestativament un recurs de reposició davant l'òrgan que ha dictat l'acte, en el termini d'un mes a comptar de l'endemà de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació, en el Diari Oficial de la Generalitat Valenciana, de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i això sense perjudici que s'utilitze qualsevol altra via que es considere oportuna.  
  
València, 25 de novembre de 2022  
  
El president de la Generalitat,  
XIMO PUIG FERRER